
RAPORT DE SPECIALITATE
privind aprobarea Studiului de Fezabilitate și a indicatorilor tehnico economici pentru obiectivul de investiţii ,, Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”
            Având în vedere Referatul de aprobare a proiectului de hotărâre al Primarului Municipiului Timișoara privind aprobarea Studiului de Fezabilitate și a indicatorilor economici pentru obiectivul de investiţii ,, Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)” prin care se propune realizarea investiţiei şi aprobarea devizului general aferent investiţiei în valoare de 27.077.598,59 lei (TVA inclus),

 Facem următoarele precizări:

Sursele principale de producere a energiei termice aflate în exploatare sunt: CT Centru Timișoara și CET Sud Timișoara, care funcționează interconectat.   

Schema normală de funcționare presupune alimentarea separată din fiecare dintre cele două centrale a unei părți din rețea primară, rețea care este secționată conform încărcărilor prestabilite de dispecerul unității, fiind posibilă trecerea la funcționarea interconectată.  

Alimentarea cu energie termică a orașului poate fi realizată în mai multe moduri, existând posibilitatea trecerii unor zone de pe o sursă pe alta, prin manevre ale vanelor în căminele de secționare. Căminele de secționare în număr de 21 sunt amplasate în rețeaua primară de transport a agentului termic la punctele de racord ale diferitelor magistrale și ramificații. 
Scenariul are la bază strategia de perspectivă a sistemului de termoficare a Municipiului Timişoara, care urmăreşte maximizarea puterii termice livrate din CET Sud în detrimentul celei livrate din CT Centru, din considerente economice impuse de preţul combustibililor respectiv de costurile de producere a energiei, si anume:

· preţul în funcţie de combustibil:

- gaz natural: 
1MWhi = 128 lei;

- cărbune: 
1MWhi = 50 lei  (pentru Hi = 1800 kcal/kg).

· preţul energiei termice în funcţie de combustibilul utilizat:



- CT Centru (gaz): 

1 Gcal = 218.64 lei;



- CET Sud (cărbune):

1Gcal = 182.7 lei. 
 
În situaţia actuală de funcţionare alimentarea zonei de nord a Municipiului Timişoara cu agent termic produs în CET Sud, nu este posibilă datorită incapacităţii de transfer debit în zona de nord, cauzate de pierderile mari de presiune în reţeaua primară de termoficare, care vizează tronsonul nereabilitat aferent obiectului 1. In viitor se urmăreşte transferul unui debit de agent termic de 1910 t/h din CET Sud în zona de nord a Municipiului, prin reţeaua de conducte aferentă obiectului 1, rezultând o viteză de 2.85 m/s prin traseul existent de DN500, valoare mult peste intervalul de viteze optim recomandat cuprins între 0.5 şi 2.0 m/s. Altfel spus, tronsoul de conducte aferent obiectului 1 nu poate transfera un debit mai mare de agent termic decât cel preconizat în situaţia actuală de funcţionare.

Pentru eliminarea acestui inconvenient se impune mărirea diametrului de conductă aferent obiectului 1 de la cel existent 2xDN500 la 2xDN600, astfel viteza de circulaţie prin reteaua de conducte aferentă obiectului 1 va fi de 1.98 m/s.

Traseul magistralei de reabilitat 2xDN600  porneste de la Podul Michelangelo, traversează zona verde paralelă cu Bdul Michelangelo până în colţul parcului, intră pe carosabil până la căminul C16 (intersecţie Bdul Michelangelo cu Bdul M.Eminescu); traversează o portiune din zona verde a parcului I.C. Brătianu – str.M.Robespierre – Pta. Iancu Huniade – Bdul. 20 Decembrie – Str. Nicolaus Lenau – Pta. Victoriei – Str.Dr. Nicolae Paulescu – Str. Paris – până la intersecţia cu str. Col. Enescu (camin Pta. 700). 

Circuitul de conducte aferent obiectului nr.1 cuprinde: magistrala  2xDN600; racord PT 2  2xDN125; racord PT 4  2xDN150;  racord PT 4  2xDN100; racord PT7C 2xDN125 (prelungire traseu).
Lucrarile prevazute pentru execuţie sunt: demontarea conductelor existente (2xDN500) si montarea conductelor noi preizolate (2xDN600), traseul va fi cel existent până la caminul C16. De la C16 se va face o abatere de la traseul existent cu scopul de a reduce costurile cu refacerile stradale, de terasamente asfaltate şi betonate, precum şi pentru a evita demolarea unor construcţii auxiliare (bateria de garaje). Noul traseu va fi prin parcul I.C Brătianu (zonă verde) până la strada Robespierre.


Această deviere de traseu a condus la prelungirea branşamentului de conectare PT 7C cu 96m. Prelungirea se va realiza prin utilizarea canalului existent aferent magistralei vechi (2xDN500). Prelungirea traseului aferent branşamentului de conectare PT 7C este în zona traseului existent din zona verde aferentă bulevardului  M.Eminescu.
Obiectul 2 cuprinde reabilitarea traseului de termoficare cuprins intre caminul de la intersectia dintre strada Constantin cel Mare si strada Divizia 9 de Cavalerie pana la caminul de la intersectia dintre strada Constantin cel Mare si strada Ecoului, racordurile catre PT38 si PT 39 pana la caminul de la intersectia dintre strada Holdelor si strada Sf. Apostoli Petru si Pavel. Tot in obiectul 2 este cuprins si traseul dintre caminul situat pe strada Perlei (in fata PT 28) si  PT27. Obiectul este compus dintr-un număr de 9 tronsoane.

Lungimea de traseu a rețelelor de transport ce se preconizează a fi reabilitată este de 3,693 km.
	Obiect
	Tronson magistrală
	Lungime de traseu (m)
	Diametru nominal

(mm)

	Obiect 1
	2xDN600: Pod Michelangelo - str. Col. Enescu
	1402
	2xDN600

	
	2xDN125: Racord la PT2
	15
	2xDN125

	
	2xDN150: Racord la PT4
	190
	2xDN150

	
	2xDN100: Racord la PT4A
	40
	2xDN100

	
	2xDN125: Prelungire PT7C
	96
	2xDN125

	Obiect 2
	2xDN600: Tronson 1 str.Constantin Cel Mare
	430
	2xDN600

	
	2xDN500: Tronson 2 str. Constantin cel Mare între str.Pomiculturii şi str.Volta
	100
	2xDN500

	
	2xDN150: Tronson 3 str.Volta – PT38
	255
	2xDN150

	
	2xDN500:Tronson 4 str. Constantin cel Mare între str.Volta şi str.Brazilor
	183
	2xDN500

	
	2xDN350: Tronson 5 str.Brazilor – str. Holdelor
	324
	2xDN350

	
	2xDN150: Tronson 6 str.Holdelor – PT39
	114
	2xDN150

	
	2xDN350: Tronson 7 str.Holdelor – str. Sfinţii Apostoli Petru şi Pavel 
	139
	2xDN350

	
	2xDN300: Tronson 8 str. Constantin cel Mare între str.Brazilor şi str.Ecoului
	122
	2xDN300

	
	
	
	

	
	2xDN200: Tronson 9 str.Perlei – PT27
	283
	2xDN200


De-a lungul traseului se vor înlocui toate vanele de secționare, racord și golire. Vanele noi vor fi  performante, cu corp din oțel, cu sertar pană, rezistente la PN25 și la temperatura de 150oC. 
Funcție de spațiile existente în cămine, vanele noi care se vor monta vor fi în sistem preizolat sau în sistem clasic, izolate cu vată minerală protejate în carcase speciale de tablă zincată. Conductele preizolate vor fi prevăzute cu fire de semnalizare înglobate în izolația conductei conform SR EN 14419: 2009.
La alegerea tronsoanelor/porțiunilor/ramurilor de rețele termice propuse pentru reabilitare s-a avut în vedere următoarele elemente: 

· numărul de avarii înregistrate pe tronsoanele/ramurile de rețea primară, respectiv secundară ce nu au fost reabilitate până în prezent. 

· numărul consumatorilor afectați de avariile produse în tronsoanele de rețea primară și secundară nereabilitate până în prezent. Gradul de conectare a consumatorilor la ramurile de rețele secundare nereabilitate până în prezent și care trebuie să fie de minim 50%.

Cele mai mari probleme legate de funcționarea defectuoasă a rețelelor primare se datorează  gradului avansat de corodare exterioară a conductelor, cu numeroase spargeri care produc pierderi însemnate de agent termic sub formă de apă fierbinte, cheltuieli pentru remedieri.  Pierderile de căldură sunt mari datorită deteriorării izolației termice depreciată  în zona conductelor amplasate subteran, ca urmare a pierderii calității de  izolare datorită perioadei lungi de exploatare, dar în principal datorită umidității excesive din canalele termice, umiditate cauzată de infiltrații de apă din rețeaua de canalizare, din rețeaua de apă potabilă (în zonele în care se intersectează rețele termice cu rețele de apă), precum și datorită spărturilor pe conductele de agent termic primar în fazele incipiente când nu pot fi depistate pentru remedieri de către operator, rețelele nefiind echipate cu sistem de monitorizare.

S-au efectuat reabilitări care au constat în înlocuiri de conducte  montându-se țevi preizolate pe anumite tronsoane de magistrale și racorduri termice la mai multe puncte termice, unde au avut loc avarii frecvente și pierderi mari de agent termic. Cu toate aceste reabilitări, datorită vechimii sistemului de transport, conductele nereabilitate prezintă coroziuni majore exterioare și o stare avansată de degradare fizică și calitativă a izolației termice, ceea ce face ca nivelul pierderilor de fluid și căldură să aibă valori ridicate; începând cu anul 2012, pierderile au tendința de creștere, ceea ce conduce la necesitatea continuării lucrărilor de reabilitare. Principalele probleme care afectează funcționarea rețelelor de transport nereabilitate sunt următoarele:
· epuizarea/reducerea duratei de viață a conductelor și în mod special a izolației termice. Urmare a stării tehnice a conductelor s-a coborât treptat presiunea în rețeaua de transport, astfel că în prezent, față de o presiune de plecare din centrale de 10 bar, pentru realizarea căreia s-au efectuat în etapa I a proiectului lucrări de reabilitare a stațiilor de pompe de termoficare din ambele centrale, SUD și Centru, aceasta este de numai 6 bar. Consecința acestei reduceri de presiune o constituie reducerea disponibilul de presiune la punctele termice și ca urmare a debitului preluat de fiecare punct termic, in mod deosebit a celor din extremitatile sistemului primar, precum și imposibilitatea distribuției debitului total redus, proporțional pe fiecare punct termic. Pentru compensarea lipsei de debit, s-a mărit temperatura agentului primar, astfel că pierderile de căldură în rețelele termice au crescut.

· conductele sunt afectate de coroziune exterioară, fisurile/spărturile conducând la pierderi de agent termic;

· izolația termică necorespunzătoare (umedă, tasată) cauzează pierderi mari de căldură și corodarea  exterioară a conductelor;

·  în canalele termice există multă umiditate sau chiar sunt parțial inundate, apa provenind din avarii sau infiltrații care nu se evacuează la canalizare sau chiar din canalizări care refulează în canalele de termoficare.
Obiectivele preconizate a fi atinse prin realizarea investiţiei publice

În prioritizarea lucrărilor propuse și analizate în studiu s-a ținut seama de următoarele considerente: 

· Realizarea lucrărilor prevăzute în Master Plan pentru atingerea performanțelor stabilite în acesta, în principal starea normală de confort a consumatorilor, prin asigurarea nivelului normal 
de presiune în sistemul primar pentru asigurarea debitelor de agent primar și deci a cantității de căldură și la punctele termice situate în zonele de margine a sistemului primar de rețele termice. 

· Reducerea pierderilor de căldură din rețele termice la valoarea minim posibil tehnic, ținând seama de configurația și dimensiunea sistemului.

· Reducerea consumului de energie electrică al echipamentelor din SACET (pompele de termoficare și a echipamentelor de dedurizare și adaos în rețeaua primară de conducte).

· Crearea condițiilor pentru creșterea numărului de consumatori racordați la sistemul centralizat de alimentare cu căldură, prin asigurarea unui serviciu de calitate consumatorilor și creșterea competitivității SACET. 

· Reducerea impactului execuției lucrărilor asupra infrastructurii municipiului;

· Posibilitățile  de circulație in oraș pe perioada execuției lucrărilor;.

· Creșterea siguranței SACET și diminuarea costurilor de mentenanță.
Durata de implementare a obiectivului de investiții este de 14 luni.
Finanțarea obiectivului de investiții se va face de la bugetul local /bugetul de stat/alte fonduri.
Studiul de Fezabilitate și Tema de proiectare pentru obiectivul ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)” a fost realizat de către SC „Colterm” SA și înaintat prin adresa nr.322/09.01.2020 către Primăria Municipiului Timişoara - Direcţiei Generale de Drumuri Poduri Parcaje şi Reţele de Utilităţi având nr.RE2020-9/10.01.2020.
Prin adresa nr.1496/27.01.2020 înregistrată la Direcția G.D.P.P.R.U. cu nr.CDE2020-81/2020 SE 572/28.01.2020 SC „Colterm” pune la dispoziția Municipiului Timișoara cu titlu gratuit studiul de fezabilitate ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)” și tema de proiectare.
În urma  verificării documentației și a observațiilor efectuate de către Serviciul E.M.S.U.P.- Compartimentul T.R.G. din cadrul Primăriei Municipiului Timișoara, studiul de Fezabilitate a fost revizuit de SC Colterm SA și retransmis cu adresa nr.RE2020-634/07.04.2020 Primăriei Municipiului Timișoara. Studiul de Fezabilitate revizuit, a fost însușit de Serviciul E.M.S.U.P.- Compartimentul T.R.G. pentru promovarea unui proiect de hotărâre pentru aprobarea acestei documentații de către Consiliul Local și realizarea obiectivului de investiții.
Documentația a fost verificată și avizată condiționat de Comisia Tehnico-Economică din cadrul Primăriei Timișoara. Documentația a fost completată cu documentele solicitate de CTE conform Fișei Tehnice nr.12/16.04.2020.
Studiul de Fezabilitate pentru obiectivul ,,Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)” nu se suprapune cu obiectivul de investitii ,,Retehnologizarea sistemului centralizat de termoficare din municipiul Timișoara în vederea conformării la normele de protecția mediului privind emisiile poluante în aer și pentru creșterea eficienței în alimentarea cu căldură urbană - Etapa II” aprobat prin HCL nr.489/2018 sau cu un alt obiectiv de investiții.
Potrivit prevederilor art. 18 alin. (1) din Legea nr.325/2006 – Legea serviciului public de alimentare cu energie termică, lucrările de investiții în domeniul energiei termice pot fi finanțate din fonduri proprii ale operatorului și/sau fonduri de la bugetul local, în conformitate cu obligațiile asumate prin contractele de delegare a gestiunii.

Potrivit art.14 din Contractul de Concesiune nr.216/2006 pentru delegarea gestiunii serviciului public de producere a energiei termice și electrice, transport, distribuție și furnizare a energiei termice  încheiat între Municipiul Timișoara și Compania de Termoficare „Colterm”,  concedentul/Municipiul Timișoara are obligația de a susține dezvoltarea capacităților de producție, transport și distribuție a energiei termice, inclusiv prin investiții directe și prin atragerea unor fonduri nerambursabile în vederea ridicării calității serviciului concesionat.
Entitatea care finanțează investiția este Municipiul Timișoara iar după finalizarea lucrărilor obiectul de investiție va fi cuprins în patrimoniul Municipiului Timișoara.
În conformitate cu prevederile OG nr.71/2002 privind organizarea şi funcţionarea serviciilor publice de administrare a domeniului public şi privat de interes local, autorităţile administraţiei publice locale au iniţiativa şi adoptă hotărâri referitoare la dezvoltarea şi modernizarea infrastructurii edilitar-urbane existente.

Articolul 4 alin. (1) din Legea nr.  51/2006 privind serviciile comunitare de utilităţi publice, modificată şi completată, stipulează: “sistemele de utilităţi publice sunt parte componentă a infrastructurii tehnico-edilitare a unităţilor administrativ-teritoriale.”
Autoritățile administrației publice locale au competenta exclusivă, în condițiile legii, în tot ceea ce privește înființarea, organizarea, coordonarea, monitorizarea și controlul funcționării serviciilor de utilități publice. 


Având în vedere prevederile legale expuse în prezentul raport, apreciem că Proiectul de hotărâre privind aprobarea obiectivului de investiţii ,, Retehnologizare/reabilitare rețea primară de termoficare în Municipiul Timișoara. Etapa 1(zona centrală și zona Constantin cel Mare)”, îndeplineşte condițiile pentru a fi supus dezbaterii și aprobării plenului consiliului local. 

